אורי רוזן

אוּרי רוזן (נולד ב-9 באוקטובר 1975) הוא עיתונאי ואיש תקשורת ישראלי, המנכ"ל והעורך הראשי של קבוצת mako מבית שידורי קשת. כיהן כמנכ"ל חדשות 10 ועבד כעיתונאי בעיתון "מעריב". לפני היותו איש תקשורת היה איש היי-טק. רוזן נולד בבת ים. למד בתיכון על-שם פנחס אילון בחולון. את שירותו בצה"ל עשה ביחידה 8200 של חיל המודיעין. עם שחרורו מצה"ל ב-1997 הצטרף לחברת סטארט-אפ בשם "אפיקס טכנולוגיות", שהפכה מאוחר יותר ל"ויאון" (Veon) ופיתחה יישום מקורי בתחום הווידאו הדיגיטלי האינטראקטיבי. בשנת 2001 נמכרה ויאון לחברת פיליפס, והתמזגה לזרוע הווידאו הסלולרי שלה. תפקידו האחרון בפיליפס היה ראש קבוצת פיתוח. בשנת 2001 עזב רוזן את עולם ההיי-טק והצטרף לעיתון "מעריב" כמשכתב במוסף "עסקים" תחת העורך משה פרל. מאוחר יותר שימש כראש דסק במוסף "עסקים" ובשנת 2002 עבר למערכת החדשות שבראשה עמד באותה תקופה העיתונאי והסופר רון לשם. בהמשך שימש ראש דסק בחירות 2003, רכז כתבים, ראש דסק, וסגן ראש מערכת החדשות. בין השאר כתב את מדור הסקרים במוסף הפוליטי של "מעריב". בשנת 2006 מונה לראש מערכת החדשות של העיתון, תפקיד אותו מילא עד סוף שנת 2007 תחת העורך אמנון דנקנר. בשנת 2008 הצטרף לחדשות 10 תחת המנכ"ל גלעד עדין, בתפקיד מנהל הפיתוח והאסטרטגיה. מאוחר יותר באותה שנה, עם מינויו של ראודור בנזימן למנכ"ל החברה, החליף אותו רוזן בתפקיד סמנכ"ל התוכן. בין השאר לקח רוזן חלק בפיתוח רצועת הלילה של ערוץ 10, והפקת התוכניות "לילה כלכלי", "צינור לילה" ו"המקור". בספטמבר 2011, עם התפטרותו של ראודור בנזימן מתפקיד המנכ"ל על רקע פרשת ההתנצלות בפני שלדון אדלסון, החליף אותו רוזן כמנכ"ל בפועל של חדשות 10. בתקופתו ניהלו ראש הממשלה בנימין נתניהו ורעייתו מאבק משפטי ממושך נגד חדשות 10 בעקבות פרסום תחקיר ביביטורס, אשר במקביל אליו נלחם ערוץ 10 על הישרדותו מול משרד התקשורת ובוועדת הכלכלה. המאבק הציבורי של ערוץ 10 כלל הפגנות של אנשי הערוץ מול לשכת ראש הממשלה ומול ביתו, ובין היתר טענו אנשי הערוץ כי קיים קשר בין התביעה לבין איומי סגירת הערוץ. בסוף שנת 2012 התפטר רוזן מתפקידו, זמן קצר לאחר שהושגה פשרה בין הערוץ לבין משפחת נתניהו על משיכת התביעה. באוגוסט 2013 הצטרף לזכיינית ערוץ 2 קשת ומונה למנהל והעורך הראשי של קבוצת mako, במקום יובל נתן. בינואר 2015 יצא לאור ספרו "העורך העירום" בהוצאת כנרת זמורה-ביתן דביר, על הקשר בין עולם התקשורת לתורת המשחקים. רוזן הוא בוגר לימודי פילוסופיה ומדע המדינה, ובעל תואר שני בתקשורת פוליטית, שניהם מאוניברסיטת תל אביב. מאז שנת 2006 הוא מרצה לעיתונאות במרכז הבינתחומי הרצליה. מתגורר בתל אביב. ב-2005 יצא מהארון. היה בזוגיות עם עיתונאי "הארץ" הילו גלזר וב-2018 נולדו לשניים תאומים. מאז 2022 נמצא בזוגיות עם עמית בן ישי שור, רקדן בתיאטרון מחול ירושלים. אורי רוזן, באתר המרכז הבינתחומי הרצליה הרצאת TEDX על תורת המשחקים ותקשורת, סרטון באתר יוטיוב (באנגלית) עומר ברק, יהיה 10: אורי רוזן במסע אל הפריים-טיים, באתר nrg‏, 21 במרץ 2010 מפורש, מפורש מדי, באתר העין השביעית, 7 ביוני 2012; כולל קטע מהתוכנית "תיק תקשורת" חנוך מרמרי, לא השחקן אשם, המשחק אשם, באתר העין השביעית, 24 בנובמבר 2014 יובל אביבי, ‏העורך שגנז סיפור על חיילי צה"ל מתעללים בפלסטינים עירומים מדבר, באתר גלובס, 18 בפברואר 2015 תומר ברנד, מקור ראשון, על הצורך בסרטון השוקולד: ריאיון עם אורי רוזן, באתר nrg‏, 17 באפריל 2015 אורי רוזן, ברשת החברתית פייסבוק על "העורך העירום": אורי רוזן‏, מיוחד: מי המקור שהדליף את פרשת המניות של דן חלוץ, באתר וואלה, 12 בפברואר 2015 - פרק מתוך ספרו "הערוך הערום" אורי רוזן, מתוך "העורך העירום", באתר העין השביעית, 5 באפריל 2015 אסף צימרינג, לא משחק ילדים, באתר העין השביעית, 5 באפריל 2015 רועי גולדנברג, ‏אורי רוזן יחליף את יובל נתן כמנהל וכעורך הראשי של מאקו, באתר גלובס, 19 ביוני 2013 ליאורה גולדנברג-שטרן, ‏נאוה בוקר חגגה ברית לנכד בלי הזוג נתניהו, באתר מעריב אונליין, 28 בספטמבר 2018